שלום לכולם/ן

\*יום ללא תיק- קצת ארוך אבל שווה קריאה\*

לפני כשבועיים עדי המורה למדעים הציעה לצוות המורות הצעה: כיתה אשר מורתה תלמד על הגזר, כיתתה תזכה ביבול הגזרים מהגינה הלימודית.

כמובן "שקפצתי" על ההצעה.

חיפשתי קטעי מידע על הגזר ולא מצאתי טקסט שמתאים לכיתה ב'.

החלטתי שהתלמידים/ות הם/ן אלו שיכתבו את הטקסט.

הבוקר נכנסתי לכיתה ושאלתי את התלמידים/ות איך נוכל לכתוב טקסט מידעי על הגזר ובאילו מקורות נוכל להשתמש על מנת לקבל מידע על הגזר.

התלמידים/ות אמרו שיוכלו למצוא מידע במרשתת (אינטרנט), במילון, איסוף מידע מחקלאיים שמגדלים גזר ומידע אישי שקיים אצל התלמידים.

סיפרתי לתלמידים/ות שכאשר אני הייתי בגילם לא היה אינטרנט ורוב המידע היה נמצא באנציקלופדיה. במבואה הכיתתית ישנה אנציקלופדיית "אביב", חיפשנו בה את הערך: גזר וראינו אילו עוד ערכים נוספים קיימים בכרך זה.

לאחר מכן התחלקנו לקבוצות/זוגות והפקנו מידע על הגזר.

קבוצה אחת הפיקה מידע מויקיפדיה וסיכמה עובדות שנראו רלוונטיות.

קבוצה אחרת הפיקה מידע מאנציקלופדיית "אביב " וסיכמה עובדות שנראו רלוונטיות.

מספר זוגות מצאו את ההגדרה המילונית למילה גזר. כל זוג מצא את ההגדרה ממילונים שונים (אבן שושן, ספיר, המילון המצויר לילדים) וערכנו השוואה בין ההגדרות המילוניות שמצאו.

לאחר מכן כל קבוצה שיתפה את הכיתה במידע שמצאה ואגדנו את כל המידע לטקסט מידע כיתתי (קובץ של טקסט המידע מצורף).

לאחר מכן יצאנו לגינה הלימודית, התבוננו בערוגות הגזר, ערכנו תצפית והשווינו את העובדות הכתובות בטקסט שכתבנו לבין המציאות.

לאחר מכן הוצאנו את יבול הגזרים הרב מערוגות הגינה.

בקשתי מהתלמידים להציע דרכים לספירת הגזרים.

התלמידים הציעו לסדר את הגזרים בקבוצות של עשר ולספור כעשרות שלמות. ספרנו 217 גזרים!

כל ילד/ה בחר/ה 2 גזרים לקחת הביתה. מוזמנים להכין סלט לארוחת הערב ולשתף בתמונות...

בהמשך היום נציגים/ות מהכיתה עמדו מול כיתות א' וב'2 והסבירו על התהליך והלמידה שהייתה להם/ן ביום זה, על העובדות החדשות שגילו על הגזר וחילקו לכל תלמיד/ה גזר מיבול הגינה הלימודית.

התרגשתי לראות את התלמידים/ות מלאי מוטיבציה, סקרנים ופעילים בלמידה משמעותית וחווייתית.